Date: 1481
Issuing place: Tallinn
Country: Viro
Language: saksa
Document type: Kaupungit, Kirjeet

Premissa salutacione etc. Erbar vnde gestrenge besundere gude frundt, gunnere vnde nabir, juwer erbar gestrengeheit bref ame latesten an vns benalet in ouerlesende to gudermate vorstan hebben, dar dan juwe erbar gestrengeheit vns fruntlike warnynge yn gedan heuet dorch de Swedeschen krone watere off strome nicht segelen off wanken sollen, besunderen na Wyborch off na Abo. Erbar gestrenge here, voge wy juwer gestrengeheit dar up to weten, alss dan, Gode gelauet, manck vnsen heren vnde dusseme lande vnde den Russen iegenwardich eyn stede frede to x iaren begrepen is, dat eyn iszlik synen wech seker mach voren vnde theen syne kopenscop to ouende vnde hanterende na sinem bogher, vorhope wy gensliken to juwer gestrengeheit, se dat mit vns uppe dat olde willen holden alsz seligen juwer gestrengeheit broder gedan heuet, vnde geuen eynem jszliken guden manne synen veligen vnde vrygen wech kopenschop to driuende vnde hanterende dar en id leuet vnde bequeme is; furder vns neyne borden off besweringe upp to leggende, besunderen alsz juwer erbarheit selige broder vnde vorwesere gedan hebben, vorhapen wy alle wege to juwer erbar gestrengeheit. Furder alsz sik dan juwe erbar gestrengeheit in oren breuen beclaget, wy den juwen solden solt geweygert hebben, des en hebben wy ny gedan off gedacht; wes juwe gestrengeheit van solte off andere vitalie hir tor stede komende to juwer erbarheit sloten vnde der juwen behoff heuet, is juwer gestrengeheit ny geweygert noch geweygert sal wesen vppe dat olde, gelik wy alle wege myt juwer gestrengeheit broder ok alle wege fruntliken geholden hebben; wes dar schen is van bodes wegen, is nicht vorseen uppe juwe erbarheit off der juwen, besunderen * vmme den ranevares willen, dede den gemenen beste vnde gemenen kopmanne in dussen vorbaden reysze myt den Russen to vorfange syn geweszen vnde hanteringe mit den Russen gehaeth hebben etc. Furdermer alsz dan juwer erbar gestrengeheit vns in eynem anderen breue relacien deyt van wegen juwer gestrengeheit deenre Hans Molre g[e]nant, de sulue sik tiegen juwe erbarheit hochliken beklaget heuet wodanewisz eme ken recht van wegen somigher vormunderschop na der heren delinge vnde affsproke van Lubek wedderuoren moge, dar he synen willen ane secht vnde klaget vnde de warheit sere sparet, hedde he willen don na dem affsproke vnde na der delinge der heren van Lubek, den he sik beroppet, dar vnse uthgande recht is, des he ny vullen tagen heuet noch don wolde; were genoeth noch behoeff he juwe strengeheit bemogede vnde beswerde em in synen vnrechte bystand to donde, dat vor allen mannen openbar vnde witlik is, dede recht vnde vnrecht dirkennen konnen off mogen, vnde dar tho tiegen vnses gnedigen heren priuilegia deyt dussem gantzem lande vnde ynwoners van der keyserliken maiestat gegeuen, dat gen man buten landes dan vor synen rechten heren recht soken off vorforderen sal; vnde vns sere fromde is, juwe erbarheit sodane manne gelouen gyfft, dede siner egen heren affsproke vnde der heren van Lubek vorsmadet vnde nicht vul don wil vnde bouen recht sin husz tiegen syn wedder part ynt soste iar beseten hefft. Als sik dan de sulue Hans Molre furder beklaget, he by nacht slapener tydt uthe synem huse by nachtslapen tyden wedder Godt vnde recht sy ghewyset, dar ynne he synen frigen sproke tiegen juwe erbarheit foret vnde vns to vnrechte tiegen juwe erbarheit beludet. Syn wedder pardt Hans Bockholt is in sin hu&#x0364;s vmme vesper tydt dages van der stadtfoget vnde richtheren mit rechte in geweldiget vnde anders nicht; hedde he der heren delinge van Lubek genoch gedan so vorgescreuen, were gen no&#x0364;th gewesen he uthe syneme huse treden hadde; wyl me rechtes forme vnde wise vor walt holden vnde reken, so hefft he id to synem seggende. Jrkenne id God almechtich, wolde wy node vnde vngerne eynem iszliken anders don dan alsz recht is vnde vor heren vnde guden luden bekant wolden** syn. Ok, erbar here, bestemmet juwer gestrengeheit in oren breuen van wegen Hans Molre, he by nacht tyden sy van vnsem radthuse gewyset vnde bedrouwet; queme he dar wedder, he solde seen wo he foren solde, dar ane he de warheit gantz sere bevlecket vnde beruchtiget vnde dat nummer vullen bringen off theen mach etc. vnde synen willen dar ane redet, juwe erbarheit wol dirkennen kan vnde mach wy bi nacht tyden gene richte holden. Furdermer beludet Hans Molre in juwer gestrengeheit breue her Hinrick Schelwende, he eme solle schuldich wesen xxxij last soltes, v schippunt wasses van etliker selschop wegen, dar her Hinrick vorbenomed to antwerdet vnde secht, he sy eme noch den synen [gen] pening off heler sculdich gewesen noch iegenwardigen is vnde nummer mit fromen luden war maken kan off mach; aldus sparet he der warheit in alle synen dingen, vnde wy vorhapen vns genszliken to juwer erbar gestrengeheit vns so wol louen to geuende gelik Hans Molre; vnde dede wy anders dan recht were vnde is, were vns to male eyn groeth affsune tohorende tiegen heren vnde fursten vnde anderen guden steden; war vmme, erbar here, sunderlinge gude frunt, gunre vnde naber, is myt gantzer andacht vnse vlitige bede, juwe gestrengeheit deme suluen Hans Molre vnderrichtinge wil donn, he syn quade vornement vnde vnrecht achter stelle vnde syn recht vorvolge an de heren van Lubek, dar id aldus lange vorfolget is vnde dar he sik anberopet eren affsproken noch to donde, den suluen syne sake vnde synes wedder partes wol dirkunt syn, nach klage vnde antwerde vnde soke furder gene frommede richter wedder vnse priuilegia van der keyserliken maiestaten dussem lande gegeuen, furderen wemoth, de dar aff irschinen, to midende vordene.